Papersnake/gushiwen huggingface dataset:
自和
赵鼎臣（宋代）

卞和三献后，不复见斯人。探得连城璧，归时正及春。
平原君传书后
钱惠尊（清代）

公等碌碌皆因人，平原枉有三千宾。囊大曾无一锥贮，见遂不识来何许。

邯郸城门昼不开，此时局促真驽骀。不闻公子画奇策，乃至以姊要人哉。

吁嗟乎！美人一笑何大罪，特借卿头为士贿。矫情待士士不取，有客飘然向东海。
次齐守岩老见示东湖之韵 其三
黄裳（宋代）

共辞兰省作诸侯，更领东蕃第一州。万事了时寻好景，两岗盘处得寒流。
留别王景通二首之一
贺铸（宋代）

早年放乐五云乡，远笑垣东侠少场。
宪也但贫犹未病，公乎非少自能狂。
尘埃辇路春游散，灯火僧窗夜话长。
後日相思枉缄幅，茱萸湾北付渔郎。
息国
汪遵（唐代）

家国兴亡身独存，玉容还受楚王恩。
衔冤只合甘先死，何待花间不肯言。
送王君冕同年归长安
黄溍（元代）

昔忝膺荐送，被褐趋上京。蒙恩赐清问，汇进陪时英。

束带仕州县，暂为闾里荣。蹉跎二十年，来拂旧题名。

升沈久已判，存没复堪惊。忽逢王明府，话旧欣合并。

萧条逆旅中，书帙乱纵横。坐阅车马喧，澹焉若无营。

虽怀帝乡乐，不受世网婴。宠辱端可齐，去就一何轻。

空馀绨袍恋，犹轸故人情。予方徇微禄，未能返柴荆。

终然无补报，白发日夜生。如何同游处，饯此千里行。

度关秋风起，落木寒蝉鸣。相思阻良觌，恻怆何由平。
次临封八景韵 其一 江口归帆
蒙曾暄（明代）

江流澄色碧于苔，夹岸山花次第开。柔橹声声向晚转，轻帆片片逐风回。

闲云缥缈横遥渚，疏雨空濛洒落梅。可是虚无图画里，支筇徙倚漫徘徊。
过沈东林所居
顾逢（宋代）

屋破深山里，门无车马尘。
谁知青竹坞，中有白莲人。
坐上长留客，诗中不见贫。
池塘园圃乐，花木四时春。
水调歌头（癸酉虎丘中秋）
张元干（宋代）

万里冰轮满，千丈玉盘浮。广寒宫殿，西望湖海冷光流。扫尽长空纤翳，散乱疏林清影，风露迫人愁。徐步行歌去，危坐莫眠休。

问孤蓬，缘底事，苦淹留。倦游回首，向来云卧两星周。此夜此生长好，明月明年何处，归兴在南州。老境一伧父，异县四中秋。
上巳节府公宴和润沅学使韵呈贵阳尚书 其二
钱明训（清代）

公堂春酒共呼三，得岁声高乐意含。长愿甘泉集神爵，早闻员峤献冰蚕。

寰瀛共仰交邻乐，曹掾同分说士甘。况有上池功德水，尽跻民物进篯聃。
山中闻猿
胡仲弓（宋代）

山人猿未去，空使山猿惊。
迎风坐枯藤，吟作长短声。
山猿汝何知，亦有故旧情。
人兮不如猿，冷暖随时生。
不见求友莺，乔木长嘤嘤。
宫词
殷尧藩（唐代）

悄悄深宫不见人，倚阑惟见石麒麟。芙蓉帐冷愁长夜，

翡翠帘垂隔小春。天远难通青鸟信，风寒欲动锦花茵。

夜深怕有羊车过，自起笼灯看雪纹。
七月望日黄仲瑱先生计偕录跋语且以近体诗见示因用韵别作一诗以谢
郑真（明代）

呖呖书声度碧疏，秋风座席草堂居。事关名教非无补，乐在吾堂祇自如。

投老肯为三语掾，迕时宁草万言书。却怜故里遄归日，风水松江食有鱼。
钟山诸葛武侯庙陶渊明祠附焉
王季珠（清代）

石头城西山名钟，骑驴直上蹑云峰。巍巍庙祀武乡侯，蘋蘩将敬佐笙镛。

配享渊明取何例，记述不在史传中。有唐巡远资保障，莘莘俎豆报崇功。

有明忠良力恢复，煌煌册命拜侯封。外此双庙寂无闻，朝典岂可滥酬庸。

况乎汉晋间百年，彼此身世不从同。拘儒腾议类不类，疑案就此生重重。

我今平衡两先生，原其始末折其中。奉诏奔驰企伊吕，辞官归隐慕羲农。

各行一是似相反，飞也潜也不二龙。其揆先圣与后圣，天衣不待天孙缝。

赤文绿字青白石，离离奇奇碑穹窿。犹之夷惠在今日，清和穆然有馀风。

妇孺闻声尽起敬，自然珠联璧合金陶镕。不然丞相祠堂建川蜀，渊渊钟鼓伐深宫。

豫章庐墓晋处士，虬龙盘郁杉与松。何为乎，百世庙食配江东。
次韵答吴江周县尉饮垂虹见寄
范成大（宋代）

垂虹亭上角巾倾，鼍怒龙吟醉不听。
安得对君浮大白，想应嗤我汗新青。
梦魂舞蝶随春草，时节宾鸿点暮汀。
湖海扁舟须及健，莫教明月照星星。
立秋有感寄苏子美
欧阳修（宋代）

庭树忽改色，秋风动其枝。
物情未必尔，我意先已凄。
虽恐芳节谢，犹忻早凉归。
起步云月暗，顾瞻星斗移。
四时有大信，万物谁与期。
故人在千里，岁月令我悲。
所嗟事业晚，岂惜颜色衰。
庙谋今谓何，胡马日以肥。
谢章季万寄新篘
王洋（宋代）

面山堂上迎秋色，使君举酒当月白。
冰磁雪腕方取怜，看破妖娆念羁客。
涨边从骑何奔忙，溪童叠厌争窥墙。
为公一洗穷愁肠，与公草木同辉光。
答梁文杓
刘克庄（宋代）

二梁大学同袍旧，晚识郎君亦隽才。
柳永词堪腔里唱，刘叉诗自胆中来。
老夫一榻何曾下，吾子扁舟作麽回。
见说桐城方调卒，未应能筑礼贤台。
击梧桐（别西湖社友）
李珏（宋代）

枫叶浓於染。秋正老、江上征衫寒浅。又是秦鸿过，霁烟外，写出寒愁几点。年来岁去，朝生暮落，人似吴潮展转。怕听阳关曲，奈短笛唤起，天涯清远。

双屐行春，扁舟啸晚。忆昔鸥湖莺苑。鹤帐梅花屋，霜月後、记把山扉牢掩。惆怅明朝何处，故人相望，但碧云半敛。定苏堤、重来时候，芳草如翦。
海音诗
刘家谋（清代）

魁斗山头吊五妃，郑娘芳冢是耶非。年年琅峤清明节，无数东来白雁飞。
二十一兄
晁冲之（宋代）

金盘满贮华清水，看浴兰芽玉雪容。自是乃翁怀直道，还为健雪有家风。

树从此日栽成后，酒到他年酿熟中。剩买嫁资挥百万，不悉婚与贵人通。
四月十三日晓梦入试枕上口占
苏泂（宋代）

行年今已是七十，况世非皆七十翁。
柏儿安女莫迟我，我入泰华游衡嵩。
别离曲
张籍（唐代）

行人结束出门去，马蹄几时踏门路。
忆昔君初纳彩时，不言身属辽阳戍。
早知今日当别离，成君家计良为谁。
男儿生身自有役，那得误我少年时。
不如逐君征战死，谁能独老空闺里？
七兄以庚戌重阳前解江东常平印泝江而归先寄
周必大（宋代）

早日常同席，中间屡话离。
吕梁今破梦，曹发共深期。
菊圃新开径，茅斋正筑基。
不妨风雨夜，酌酒更论诗。
祇陀晚钟
陈翰（清代）

古寺自萧梁，钟声朝复暮。可怜梁武帝，千载永不寤。
画山 其二
邹浩（宋代）

三峰阔展映天长，大巧由来未易量。我欲移归殿前去，万年千载对君王。
应天长
许棐（宋代）

溅紫飘红风又雨。一刻韶芳留不住。燕吞声，莺谇语。待得晴来人已去。

怯新歌，怜旧舞。冷落艳腔芳谱。要识此时情绪。豆梅酸更苦。
深居杂兴六首
林逋（宋代）

冉冉秋云抱啸台，一兵松竹是闲媒。
谁闻济北传兵略，枉说山闲出相才。
樵褐短长披搕膝，丹炉高下垒悬胎。
三千功行无圭角，可望虚皇九锡来。
次韵严上舍
陈造（宋代）

待月尚思前度月，中天圆璧不留分。
即今霜气挟灵籁，如许金波乘坏云。
念我吴牛终喘夜，忆君冀北忽空群。
睡魂作魔病作祟，犹赖清诗来解纷。
再和
潜说友（宋代）

突兀琼楼照武林，淋漓黄榜快群心。
成功共说平淮度，经世谁如钓海任。
后乐园应看最好，娄丰年又数从今。
太平君子方宵旰，想读豳风到凌阴。
冶春绝句和王阮亭先生
吴嘉纪（清代）

冈北冈南上朝日，落花游骑乱纷纷。
如何松下几杯土，不见儿孙来上坟？
台阳山川风物迥异中土因就游览所及志之以诗
卢观源（清代）

瀛海汪洋环四面，突起层岚开平衍。红毛近峙赤嵌城，澎湖外平相制牵。

鹿耳鲲身沙浅淤，海艘出入凭一线。南北悠悠二千里，天府雄城控四县。

东南一派枕高山，屴崱云端不可攀。山外海天知何处，舟楫从无此往还。

地势蜿蜒俨屏翰，拥护全台曲且湾。面挹波涛临广岸，一望平原烟雾间。

平原土壤美而肥，海港交横草菲菲。更有山溪资灌溉，桑麻万顷映晴晖。

涓涓细流皆汇海，万水朝宗并西归。此在川流真罕见，南东其亩尽皆非。

洪炉鼓涛果属奇，有山如玉照玻璃。显晦无常殊众岫，皎光恒见冬春时。

玉案山腰水出火，源泉百沸燄如炊。并系中原稀有事，异见异闻孰不疑。

一区迥分南与北，鸡笼山头雪未蚀。凤邑寒冬早放犁，三月陇间收种植。

果蔬花卉发先期，锄耰随地可觅食。岁丰足抵三年耕，不知含鼓歌谁德。

忆昔伪郑据台阳，居人番族走欲僵。干戈组练填海岸，荡平原野罢耕桑。

横征贾舶充军饷，洎索富民及酒浆。幸蒙圣朝诛反侧，一朝清明景运昌。

洎令休养届百年，邦称庶富泽绵绵。胶庠文物遍郡县，修竹围中起诵弦。

仕宦科名侔上国，拖青泥紫或占先。声教覃敷及异类，雕题黑齿解耕田。

雕黑本自夷人俗，旧与生番同族属。于今部落入编氓，火食安居植谷粟。

夫唱妇随勤操作，租税公旬受约束。粗习经书暂有人，弹冠振衣宁局蹐。

复睹生番半归诚，甲螺丁壮并隶名。射猎啖腥窜山谷，岁输皮贡当薄徵。

赤身无分寒与暑，聊蔽下体披棘荆。时隆不矜长驾术，要使羁縻乐太平。

洪惟盛世防范周，文臣武将竞宣猷。水师船摆虬龙势，柳营玉帐驿路稠。

牧民选用廉能吏，辑宁海国运良筹。即今生众日繁衍，皞熙有象德行流。

鲰生才拙典閒曹，旷览瀛壖兴倍豪。未闻竹箭镖鎗悍，祇见浑噩气象高。

海氛不染长天碧，潮汐晏如乏怒涛。敉宁是处歌乐土，发箧何须讲六韬。
赠楞严舒上人
宋祁（宋代）

丈室锦城隈，庭閒地遍苔。
饭从香积取，花续少林开。
讲昼经残叶，禅宵烛委煤。
无嫌一时学，要是暮云才。
过方城寻七叔祖旧题
黄庭坚（宋代）

壮气南山若可排，今为野马与尘埃。
清谈落笔一万字，白眼举尘三百杯。
周鼎不酬康瓠价，豫章元是栋梁材。
眷然挥涕方城路，冠盖当年向此来。
挽平山菊涧
陈普（宋代）

自是斯民手，全民此世身。
片言含展席，一室见经纶。
德业空成已，诗书上事亲。
但赢千载内，一样不无人。
至洪泽寄吕少冯介然
吴则礼（宋代）

来往都梁真有期，瘦藤挈挈要追随。
独怜老子蒙头睡，不见梅追如雪时。
经炉饱附僧伽火，斋钵长分庾氏糜。
岁暮东窗好晴日，传声阿遁正相思。
梅花
张道洽（宋代）

天下无花白到梅，风前和我不尘埃。
堎赠鹤骨霜中立，偃蹇龙身雪里来。
未许琼花为行辈，定教玉蕊作舆台。
夜深立尽扶疏影，一路清溪踏月回。
送邵怀英赴召
张栻（宋代）

自君之西来，吾徒获三益。
匪惟欣晤言，望见意已适。
俯仰岁再更，交情共金石。
翩然别我去，宁复得此客。
诸公有推毂，诏下亟传驿。
嘉言久填胸，往觐天咫尺。
岂其湘水边，而可滞六翮。
虽深惜别思，敢后天下责。
嗟哉善利途，鸡鸣分舜蹠。
浮云起毫厘，乃有泰山隔。
持身与谋国，兹义贯於一。
君侯天资高，遇事无逼迫。
所立凛不回，举手谢物役。
保此方寸印，勿受一尘隙。
廓然丽昭回，万象归指画。
富贵岂君心，事业追往昔。
赠言不能工，庶以永无斁。
闲中偶题
陆游（宋代）

楚泽巴山岁岁忙，今年睡足向禅房。
只知闲味如茶永，不放羁愁似草长。
架上汉书那复看，床头周易亦相忘。
客来拈起清谈麈，且破西窗半篆香。
后五日又题一首
周紫芝（宋代）

几日春风大放颠，晚来寒日露晴天。浪纹随棹湖如镜，日脚翻鸦月似弦。

便可饱看花入眼，不应直待柳吹绵。庾郎分得愁千斛，肯与青丝作少年。
观渔二首 其一
谢薖（宋代）

腹腴端可饱新欢，柳贯霜鳞照眼寒。莫惜宝刀烦玉腕，要看飞雪下金盘。
咏史
周金然（清代）

今年拜少翁，明岁封栾大。孰谓无神仙，有时见海外。

文成食马肝，五利亦诛死。孰谓有神仙，禁方举妄耳。

殢骨非仙才，仙才安在哉？大钧布群物，修短一胚胎。

至人独不朽，不朽非形骸。
望海潮 题来青阁
邹显吉（清代）

暖风迟日，五侯池馆，帽檐欹侧频游。金雀翠鬟，文犀斜领，一行齐上帘钩。

著处总温柔。记乌丝醉染，嘱咐亲收。屈指重来，今生不拟负风流。

十年空敞貂裘。早高梧叶落，只索归休。蛛网罥檐，燕泥涴座，更谁同倚妆楼。

暝色不胜愁。叹篆香心字，灰冷难留。试觅题笺，泪痕还染佩囊不。
和诸公梅台
程颢（宋代）

急须乘兴赏春英，莫待空枝谩寄声。淑景暖风前日事，淡云微雨此时情。
拟寒山寺 其一三○
释怀深（宋代）

合嗔不须嗔，合喜不须喜。喜时风自吹，嗔时火自炽。

风火非外来，皆从自心起。不见四禅天，三灾都不至。
送谦上人回建州三首 其三
吕本中（宋代）

遥山渡口晚犹寒，道路奔波未许闲。颇恨独来不同赏，竹舆穿雨上疏山。
题划花
荆州掾（宋代）

山花红与绿，日暮颜色足。
无名我不识，有毒君莫触。
成化戊戌十二月十六日与吴原博史明古张子静游阳山入云泉庵观大石联句 其八
李应祯（明代）

竹幽补堂坳，树古嵌坳缝。窦黑炊烟熏，坎平钟乳壅。

盘盘栈道危，炜炜水泉动。
八月八日发潭州后得绝句四十首
赵蕃（宋代）

晚日才能度两滩，诘朝应复又成乾。
从来但说溯流苦，到我顺流良亦难。
嘉泰三年皇后册宝十三首 其十一
郊庙朝会歌辞（宋代）

妇荣于室，通籍禁中。班列有次，车服有容。佐我关雎，鹊巢之风。

被之僮僮，曷不肃雍。
金进士宿江馆阻雨连夕二首
高启（明代）

莫辞同宿掩书帏，兵后萧条故旧稀。
预恐明朝风雨歇，满江春水送君归。
诗偈 其一○五
庞蕴（唐代）

无思无念是真空，妙德法身自见中。应机接物契真智，十方世见总流通。

通达无我无人法，人法不见有行踪。神识自然无挂碍，廓周沙见等虚空。

不假坐禅持戒律，超然解脱岂劳功。
春日书怀四首
姜夔（宋代）

春云驿路暗，游了眇归程。
永怀故山下，风雨悲柏庭。
翁仲不解语，纲鸟时时鸣。
人家插垂柳，客里又清明。
漳南十咏·南溪
蔡襄（宋代）

近郭溪光绿好裁，雨晴波底敞楼台。
荫堤佳树千围合，掠水轻一舟一箭开。
惊钓寒鱼拖糁去，忘机閒鸟信潮回。
官余擬欲祛尘意，书遍平沙我独来。
觉海寺晚登石壁绝顶
皇甫汸（明代）

荒台布金处，残宇在云峰。径以檀栾入，丘因窈窕逢。

桃花春涧酒，萝月慧门钟。归路无愁失，樵人许客从。
偈
释显殊（宋代）

黄梅席上数如麻，句里呈机事可嗟。直是本来无一物，青天白日被云遮。
寄张都干蒙正
刘过（宋代）

林深叶密绿阴繁，荷渐生芽蒲有根。
心事嗟跎过岁月，故人落寞共乾坤。
舟行蓴菜水云浦，路入杨梅烟雨村。
何日扣门寻子去，一樽聊对话黄昏。
宋颂九首·圣神
石介（宋代）

具高与舟，同朝天子。
一发五豝，二君皆至。
端午
蒲寿宬（宋代）

鬓符腰艾去纷纷，荷叶荷花匝水滨。
思远楼前虽有曲，若邪溪畔岂无人。
莫将楚恨悲儿女，聊把骚章托鬼神。
浊酒满壶渔父笑，江边鸥鹭正相亲。
行药至溪南偶成
顾璘（明代）

抱痾掩荆扉，出户已寒节。新晴步南溪，草际见残雪。

仰视日光步，始惊天气冽。敝裘有馀温，浊酒堪独啜。

羸躯苟能存，暄月会当别。
再到焦山示度书记
周孚（宋代）

雪埋断麓元曾到，风度疏棂始再来。春尽幽园尚红药，雨馀荒再自苍苔。

短筇扶病吾犹力，古锦囊诗子合开。第恐平生老无著，不能缚律似宗雷。
题侯贰守归去来辞画 其八
陈颢（元代）

素志本丘壑，荣名非所谋。进退适其宜，谅不愧前修。

言归柴桑里，避喧息交游。与世渐相违，驾言复焉求。

取乐在琴尊，不顾身外忧。
望龟春二首
张耒（宋代）

日落龟春春更清，原头啼鸟已春声。
可怜春近不能到，尽日与春相对行。
云里人家自来往，天边楼阁远分明。
白鸥不解游客意，惊起碧烟深处横。
正月五日出郊至金石台
陆游（宋代）

开岁多休暇，官身亦暂闲。
楼台先昼永，花柳向春悭。
啼鸟随游辔，和风惬醉颜。
更怜归路好，破墨数峰山。
木阑花慢
邢叔亨（元代）

一上蒲城岳庙，陡觉人在天宫。见松子花开，莺儿诉怨，想古体风。一片花花草草，叹健儿游子并联骢。不是眼前荆棘，怎能兔迹狐踪。剑华如水月填胸。浓睡不闻钟。看东苑蔷薇，西州芍药，南雁书空。休笑书生已醉，黄金印挂笑元戎。下笔鬼神尤惧，眼前景况何穷。
鹧鸪天·懒向青门学种瓜
陆游（宋代）

懒向青门学种瓜，只将渔钓送年华。双双新燕飞春岸，片片轻年落晚沙。
歌缥缈，舻呕哑，酒如清露鲊如花。逢人问道归何处，笑指船儿此是家。
龙门岭
俞德邻（宋代）

沮洳栈道湿，惨澹旌竿暮。经行兹山中，髣髴龙门句。

借问山何名，亦以龙门故。祝融鞭火虬，正昼纷驰骛。

乾坤一洪炉，何适非窘步。况兹履嵌岑，豺狼隘前路。

及暮云气阴，霈然洒甘霔。乃知天地仁，不待苍生诉。
送郑别驾督饷还松江 其一
李良柱（明代）

片帆冲晓发，极目乱蒹葭。河上冰应合，风前雁故斜。

吴侬歌白苧，粤客醉梅花。到问云间日，江鲈味正嘉。
田舍
张元凯（明代）

老去为农谷口田，五湖烟雨正茫然。于飞柳下振振鹭，欲堕波间跕跕鸢。

试听沧浪才和曲，再观秋水就名篇。青山不厌频来往，耐可张融只住船。
五更
韩偓（唐代）

往年曾约郁金床，半夜潜身入洞房。
怀里不知金钿落，暗中唯觉绣鞋香。
此时欲别魂俱断，自后相逢眼更狂。
光景旋消惆怅在，一生赢得是凄凉。
题文公书光风霁月四大字平章燕公将搆亭滦阳以此为扁 其二
郑潜（明代）

宇宙自风月，千年犹一心。典型尊道统，翰墨照儒林。

芹泮香生席，薇垣月满襟。将归滦水上，堂构表登临。
次韵赣州知府陈侍郎二首前篇寄幼安后篇寄季陵 其二
周孚（宋代）

朝班数日待归来，又醉凌虚百尺台。两岁虽为汝曹福，一州那尺此翁才。

只今音问踰千里，何日登临共一杯。宣室受釐知已久，问公藏缩独何哉。
区民部熊孝廉赵山人雨后同集旅寓
李孙宸（明代）

雨过庭前长绿苔，青尊旬日未曾开。偶逢南国高人集，便挟西山爽气来。

懒性自知难和世，宦情真冷不然灰。周南留滞吾今似，深愧龙门一代才。
月皎歌二首 其二
陶益（明代）

月皎皎兮树苍苍，遥思美人兮不能忘，安得假寐兮梦容光。
寄友人三首
王安石（宋代）

万里书归说我愁，知君不忘北城幽。
一篇封禅才难学，三亩蓬蒿势易求。
欲与山僧论地券，愿为邻舍事田畴。
应须急作南征计，漠北风沙不可留。
山中杂言
吴锡畴（宋代）

数家鸡犬小成村，一带冈峦近入门。
怕有渔人来问讯，溪流那得截云根。
赠元耘
许棐（宋代）

白发萧萧客帝都，故园闲却种瓜锄。平时不信为儒误，今日方瓜涉世疏。

烟浦未寻归去艇，雪窗犹读借来书。诗名压尽江湖客，要在唐人向上居。
江上夏日
齐己（唐代）

无处清阴似剡溪，火云奇崛倚空齐。千山冷叠湖光外，

一扇凉摇楚色西。碧树影疏风易断，绿芜平远日难低。

故园旧寺临湘水，斑竹烟深越鸟啼。
从武帝华林园宴诗
荀勖（魏晋）

习习春阳，帝出乎震。天施地生，以应仲春。思文圣皇，顺时秉仁。

钦若灵则，饮御嘉宾。洪恩普畅，庆乃众臣。

其庆惟何，锡以帝祉。肆觐群后，有客戾止。外纳要荒，内延卿士。

箫管咏德，八音咸理。凯乐饮酒，莫不宴喜。
和徐树人中丞述怀诗 其一
丁曰健（清代）

天河洗甲纪功年，崧岳生申克靖边。通籍鸿声齐望岱，迁乔骏业快移川。

七鲲旧属重回首，五虎新麾又永肩。名教惟期传一脉，初心不负重书田。
忆荐福寺牡丹
胡宿（宋代）

十日春风隔翠岑，只应繁朵自成阴。樽前可要人颓玉，

树底遥知地侧金。花界三千春渺渺，铜槃十二夜沈沈。

雕槃分篸何由得，空作西州拥鼻吟。
世卿诵斗草联句戏次其韵
吴俨（明代）

懒向东风看落花，筠笼摘草戏相誇。欲寻指佞兼醒醉，直造山相与水涯。

色弄青红根可辨，味分甘苦性应差。莫因今日儿童戏，便作神农注疏家。
偈颂一百一十七首
释绍昙（宋代）

雨足龙头，年丰民乐。
袖出刈禾镰，大地全收却。
归来十二峰前，别甑炊香，
明玑满钵。餵饱活衲僧，
曲肱酣睡著。佛法身心烂似泥，
哑，医无药。
送湖南李侍御赴本使赋采菱亭诗
权德舆（唐代）

旧俗采菱处，津亭风景和。沅江收暮霭，楚女发清歌。

曲岸萦湘叶，荒阶上白波。兰桡向莲府，一为枉帆过。
送新广西提刑曹司勋
华镇（宋代）

勋业平阳重，才华子建先。高风延世济，大笔得家传。

事至皆游刃，辞新尽应弦。从容登桂籍，慷慨躐英躔。

不下文弥蔚，曾磨质更坚。鹓鸿倾义路，旒扆赏辞编。

善诱恢师范，良图𢥠幕莲。雄鸣声阔达，高举势腾骞。

中外资裁制，交游喜荐延。入趋兰省秘，出拥绣衣鲜。

封域三苗旧，江山五岭连。楚风轻有素，蛮俗混难铨。

飞挽归丰羡，经营出静便。霜威严不试，镜照朗无前。

玉石胸中判，龙蛇度外捐。冥心投至理，寓兴起新篇。

不羡怀沙洁，羞称赋鵩贤。团茆方息驾，隐几欲忘筌。

杯水澄朝彩，炉香炷久烟。有馀论墨妙，无问及筳篿。

华实湖湘外，声名日月边。泥封俄迅激，竹律未周旋。

畏景明流石，薰飙穆汎弦。星车躔岭徼，虎节起湘川。

雨露恩无外，乾坤施不偏。远民伤侧陋，天子重生全。

桂水秦开郡，璇玑舜继年。平反须利器，跋履屈华鞯。

贱子曾昂首，清途想侧肩。希声元寂寞，坦履素蹁跹。

世路谁为偶，台僚窃备员。机心宁及俗，直道尚侔天。

宜襆为郎被，难加出将鞭。神栖南郭隐，心醉北窗眠。

大匠微无弃，幽芳早见搴。斲轮惭妙手，倾盖胜华颠。

莫叱王遵驭，空矜郭泰船。云移难就荫，蚁慕漫求膻。

越峤暄凉异，周班旦莫联。行看践槐棘，应纪纫兰荃。
张次东中奉挽词三首 其一
李纲（宋代）

贾父褰帷日，于公驷马门。十年持使节，两郡拥朱轓。

无复功名会，空馀气槩存。凄凉九原路，楚些与招魂。
陈翃中丞东斋赋白玉簪
卢纶（唐代）

美矣新成太华峰，翠莲枝折叶重重。松阴满涧闲飞鹤，

潭影通云暗上龙。漠漠水香风颇馥，涓涓乳溜味何浓。

因声远报浮丘子，不奏登封时不容。
冬柳次渔洋山人秋柳韵四首 其一
曹家达（清代）

长亭岁暮迥销魂，如此荒寒类玉门。愁缕怕撩衰鬓影，华年难玉旧眉痕。

景催瘦马投孤店，云拥盘鸦落废村。自别乡关愁庾信，生平萧瑟漫评论。
游密庵三首
刘子翚（宋代）

半参樵径绕危岑，仿佛精庐若可寻。
怪底扶筇箸力健，暖风晴日送登临。
念奴娇
曹勋（宋代）

半阴未雨，洞房深、门掩清润芳晨。古鼎金炉，烟细细、飞起一缕轻云。罗绮娇春。争拢翠袖，笑语惹兰芬。歌筵初罢，最宜斗帐黄昏。

楼上念远佳人。心随沈水，学兰灺俱焚。事与人非，争似此、些子香气常存。记得临分。罗巾余赠，尽日把浓熏。一回开看，一回肠断重闻。
送怀安林知丞之官仍谢佳句
陈宓（宋代）

艾轩门第多诸父，尚想高斋讲诵时。
谁道风流今已泯，亲篇三复起予诗。
府试老人星见
李频（唐代）

良宵出户庭，极目向青冥。海内逢康日，天边见寿星。

临空遥的的，竟晓独荧荧。春后先依景，秋来忽近丁。

垂休临有道，作瑞掩前经。岂比周王梦，徒言得九龄。
次明仲韵 其一
赵鼎（宋代）

曾谒祥曦羽盖黄，天衣纷扰御炉香。蒙尘草莽干戈隔，坐看边氛蔽日光。
观物二首 其一
陈文蔚（宋代）

初见种汝时，微荄极枯槁。今既长枝叶，日复一日好。

仪刑静独秀，精神雨中澡。嗟我费耘治，尚愧窗前草。
读杜工部集四首 其四
宋湘（清代）

自许诗堪老，原知死更传。山川书剑过，歌哭日星悬。

发岂风尘白，心犹道路怜。千秋江汉月，寂寞亦娟娟。
玉华杂咏七首 其七 鹤舟
陆深（明代）

买得青田种，相携共一舟。碧箫吹夜月，飞度百花洲。

借问华亭唳，何如赤壁游。
戏十九兄二首
杜范（宋代）

君曾夷视北山巅，险阻谁知在眼前。
亟欲问君无恙否，小春催到探梅天。
偶成
傅自修（宋代）

讼笺无多公事希，道心已熟壮心微。
晚来吏散闲携杖，步到金山趁月归。
寄东禅宗周讲主
释云岫（宋代）

四海六民皆走利，东禅讲主只潭禅。
何年去住灵山寺，招我岩间看白狷。
嵩山二十四咏 其一 青童峰
楼异（宋代）

斩新高髻掠云开，翠色罗衣一样裁。知有真仙此中住，故命天女捧书来。
晚行见梅
赵蕃（宋代）

玉立空林一树梅，向人脉脉似怜才。
微波托使为媒去，一被晚风吹又回。
和韦开州盛山十二首。绣衣石榻
张籍（唐代）

山城无别味，药草兼鱼果。时到绣衣人，同来石上坐。
为师席李上舍去智寿四首
卫泾（宋代）

美景良辰幸与同，瓣香聊以祝南丰。
它年妙斡洪钧手，尽纳群生寿域中。
和范景仁王景彝殿中杂题三十八首并次韵其六
梅尧臣（宋代）

森森汉宫竹，托本异孤生。
玉砌缘根迸，朱栏与笋平。
朝烟生密习，晚影漏斜明。
应待女娲采，参差凤琯清。
招复见心书记（见心，豫章人，时留山中远公
完璞琦公（明代）

坐对芭蕉树，题诗忆豫章。
高秋居石室，落日卧藤床。
衣薄云霞湿，心清草木凉。
亮公名不忝，远老约难忘。
柏子香烟细，莲花漏刻长。
了知无罪忏，底为有身忙。
苔色青当槛，桐阴绿覆冈。
能来一谈笑，共待月流光。
初夏幽居杂赋七首 其六
陆游（宋代）

辟地剪蓬蒿，何曾叹作劳。药名寻本草，兰族验离骚。

北涧穿篱过，南山出屋高。回头看富贵，何啻一秋毫。
祠南海神
陈之方（宋代）

汤汤南溟，百川所潴。有赫其灵，有严其居。神宅于幽，诚格者应。

其应维何，皇帝仁圣。幢旄鼓铙，畴往祇祠。揭揭程公，神之听之。

祀事之既，神明欢喜。飙驰龙翔，一息万里。衍涸濡焦，既盈既优。

庙社亿年，血食均休。
赠卢鲁山 其一
徐积（宋代）

充囊勿用钱，古律长短篇。子勉如不已，斯文终可传。
罗汉绦
毕田（宋代）

五百移栖绝洞深，空留辙迹杳难寻。
绿丝绦带何人施，长到春来挂满林。
虫豸诗。浮尘子（三首）
元稹（唐代）

可叹浮尘子，纤埃喻此微。宁论隔纱幌，并解透绵衣。

有毒能成痏，无声不见飞。病来双眼暗，何计辨雰霏。

乍可巢蚊睫，胡为附蟒鳞。已微于蠢蠢，仍害及仁人。

动植皆分命，毫芒亦是身。哀哉此幽物，生死敌浮尘。

但觉皮肤憯，安知琐细来。因风吹薄雾，向日误轻埃。

暗啮堪销骨，潜飞有祸胎。然无防备处，留待雪霜摧。
次韵晁无咎学士相迎
苏轼（宋代）

少年独识晁新城，闭门却扫卷旆旌。胸中自有谈天口，坐却秦旆发墨守。

有子不为谋置锥，虹霓吞吐忘寒饥。端如太史牛马走，严、徐不敢连尻脽。

徘回未用疑相待，枉尺知君有家戒。避人聊复去瀛洲，伴我真能老淮海。

梦中仇池千仞岩，便欲揽我青霞幨。且须还家与妇计，我本归路连西南。

老来饮酒无人佐，独看红药倾白堕。每到平山忆醉翁，悬知他日君思我。

路傍小儿笑相逢，齐歌万事转头空。赖有风流贤别驾，犹堪十里卷春风。
句
释昙颖（宋代）

三世诸佛是奴婢，一大藏教是涕唾。
发杨港渡入交石夹四首
杨万里（宋代）

入夹宽中窄，临流慢处深。
朝阳明众岫，西崦自多阴。
脱裤嗔人俭，提壶侑我斟。
老来除饮外，半点没春心。
杨芳灿
丁翼（清代）

一桁珠帘小绮疏。断肠人未睡、凤衾孤。香笺锦字泪模糊。青奁掩、怕检寄来书。

懊恼夜窗虚。沉檀然一瓣、博山炉。尖风料峭袭罗襦。银灯灺、微雨雁飞初。
曹景宗
宋祁（宋代）

快马如龙度埒尘，射麞放饮藉汀蘋。
鼻头出火风生耳，宁愿扬州作贵人。
中秋值雨
朱淑真（宋代）

积叶冷翻阶，痴云暗海涯。楼高劳望眼，天暝隔吟怀。

宛转愁难遣，团圆事未谐。四檐飞急雨，寂寂坐空齐。
蜗庐有隙地三两席稍种树竹已有可观戏作七篇 其五 红苋
程俱（宋代）

嘉生苦不荣，凡草忽猥大。君看庭中苋，易长剧稂稗。

初无封植意，不见虫鸟害。穰穰筠菊间，红紫不可杀。

微功尚足收，染我盘中菜。
正月二十八日避难至海陵从先流寓兄弟之招仍
晁说之（宋代）

脱身兵火欲何之，不料兹焉过所期。
轩槛如僧萦橘柚，乡关似所识蒿藜。
弟兄朋友谈平昔，盗贼羌胡问几时。
共约更明王道正，或能一语到天墀。
上巳
释德洪（宋代）

桃花落尽柳阴成，寒食风光小雨晴。半掩宝书凭几坐，满庭芳草为谁生。
雪
石懋（宋代）

风云快约千丝雨，天地空无一点尘。晓树放开花意思，夜窗添起月精神。

鹦鹉杯中未觉贫，寒凝酒面不成鳞。何如飞上参军鬓，与恼红楼歌舞人。
次韵知常德袁尊固监丞送别四诗
魏了翁（宋代）

孔训元无实对名，只言为己与求人。
能知管仲不为谅，便识殷贤都是仁。
义利两涂消处长，古今一理屈中伸。
自从圣学寥寥后，千百年谁信得真。
老范善画牛有学为八牛图者一犊在前又置一童
曾丰（宋代）

熟事沩山白水牛，晓那须放夜那收。
牧童已作冗员看，况复持竿在后头。
文宗皇帝挽词三首
姚合（唐代）

垂拱开成化，愔愔雅乐全。千官方就日，四海忽无天。

尧舜非传子，殷周但卜年。圣功青史外，刊石在陵前。

代以无为理，车书万国同。继兄还付弟，授圣悉推公。

云雾疑无日，笳箫别起风。金茎难复见，寒露落空中。

龙归攀不得，髯在侍臣边。彻奠新阡起，登山吉从全。

关河佳气散，夷夏哭声连。寂寞玄宫闭，朝昏千万年。
采桑子·行尸走骨贪名利
马钰（金朝）

行尸走骨贪名利，分定刚图。不念身躯。皮与骷髅作殡居。劝人割断攀援索，跳出红炉。整顿元初，有个山侗著力扶。
林少朋挽词三首
林亦之（宋代）

几回欲去醉花傍，此事如今转渺茫。
不独哦诗吊金谷，更令掩袂忆刘郎。
寄赠王允叹
洪刍（宋代）

楚俗禨祥古所尤，迎神箫鼓沸香湫。真成娶妇谀河伯，亦有韩生笑沐猴。

毁校可无东里子，斩巫谁是左黄州。讵知恤纬非嫠事，白屋何妨肉食谋。
除夜
孙蕡（明代）

大地白雪似白沙，游子况复未归家。寒云黯淡暗海曲，春风浩归来天涯。

楚山卢橘渐舒叶，故园枇杷应着花。未得乘船出江口，枯坐旅邸如春蛙。
青石关
蒲松龄（清代）

身在瓮盎中，仰看飞鸟度。南山北山云，千株万株树。

但见山中北，不见山中路。樵者指以柯，扪萝自兹去。

句曲上层霄，马蹄无稳步。忽然闻犬吠，烟火数家聚。

挽辔眺来处。茫茫积翠雾。
送彭昱应举
李覯（宋代）

计偕千百数，太半是虚名。
近日逢吾子，心中叹笔精。
众人皆禄位，所贵在诚明。
努力唐虞际，期於大有成。
收家信
周弼（宋代）

渺渺秋风生白波，故乡归梦隔山河。
可怜一纸平安信，不及衡阳雁字多。
闻诏寄鲁成之兄弟
韦骧（宋代）

天子需贤虑逸遗，诏书间岁出丹墀。嗟予衮衮成无状，羡子飘飘正得时。

能将必先期敌胜，善占当自照心疑。相将岐路青云近，莫厌萧条更下帷。
舟中排闷
杨万里（宋代）

江流一直还一曲，淮山一起还一伏。
江流不肯放人行，淮山只管留人宿。
老夫一出缘秋凉，半涂秋热难禁当。
却借楼船须流下，逆风五日殊未央。
老夫平生行此世，不自为政听天地。
只今未肯放归程，安知天意非奇事。
平生爱诵謪仙诗，百诵不熟良独痴。
舟中一日诵一首，诵得遍时应得归。
至日早雪时郊祀毕 其二
晁说之（宋代）

冬来无雪待佳辰，至日飞霙喜更新。风偃南郊云献瑞，龙腾北陆日潜春。

壁门仗下千官佩，瑶席歌前万国珍。负亹曾臣符竹冷，属车目断不飞尘。
葛稚川炼丹室
施梓人（宋代）

暇日肩舆上翠微，烟光峦气湿人衣。
桃花片片随流去，岩漏泠泠作雨飞。
丹井稚川成药处，双峰滕子读书基。
观音阁上清风爽，拟我诸公吟未归。
点绛唇 春暮
劳纺（清代）

轻暖轻寒，单衣未试春将去。满庭飞絮。草色青如许。

目送征鸿，愁绪萦千缕。闲凝伫。凭栏无语。芳树斜阳暮。
新市道中
张镃（宋代）

野晴天碧共溪长，画样飞来白鸟双。
舟小不禁风罨岸，菰蒲无数入篷窗。
缘识
宋太宗（宋代）

谦逊明然得，滋章道理疏。
荣枯皆定分，巧拙亦何如。
抚俗从仁感，临民用教敷。
高明归辅德，建立纪功书。
谢郭运干见访
王庭圭（宋代）

穷巷俄留长者缰，清风入户竹生光。不嫌茅屋绝低小，来坐松阴移晚凉。

南国诸侯老宾客，西湖六一旧家乡。锦囊剩拾诗千首，他日还思颍水傍。
次韵落日墟上晚眺
张简（宋代）

荒墟属晚眺，日暮烟华消。
落花散芳渚，孤云度晴霄。
感物微情切，怀人幽思遥。
辛夷花未发，难寄最长条。
迓王书史六邑劝课回四绝
杨公远（宋代）

一犁雨足快耕农，可卜今年几事丰。
喜见四郊生意好，秧针刺水麦梳风。
杂咏一百首 其八十四 平后
刘克庄（宋代）

歆已作佐命，雄甘为大夫。独馀黄室主，不肯面新都。
和东川吴几复辨叔朝议见寄
冯山（宋代）

幕府参差恨莫追，公车才下我亲闱。高谈乍听曾心死，前会难寻但肉飞。

千里有时重咳唾，一言何处尽精微。惟思旌棨趋严召，双剑西南望落晖。
示报宁长老
王安石（宋代）

白下亭东鸣一牛，山林陂巷净高秋。
新营枣棫我檀越，曾悟布毛谁比丘。
谢寄新茶
杨嗣复（唐代）

石上生芽二月中，蒙山顾渚莫争雄。

封题寄与杨司马，应为前衔是相公。
张贞女
赵鹤（明代）

早寡已足悲，况当将嫁时。艰难思鲁女，风雨黯湘累。

一痛成今古，终身断涕洟。妾心如古井，地下不须知。
题似山五云山房 其一
鲁鸿（清代）

竹径高台出，层轩四面开。千秋亭上酒，五月笛中梅。

远水环山尽，晴云带雨来。苍茫烟柳积，琐屑乱莓苔。
寄石溪
何文季（宋代）

长天淡淡雁沈沈，人在桃源路更深。
一点灵犀千里月，云遮不断故人心。
戏咏村居
陆游（宋代）

马迹车声断已无，邻翁笑语自相呼。
衣裁大布如亭长，船设低篷学钓徒。
愍物欲师僧施食，畏人愁报吏催租。
陈蕃壮志消磨尽，一室从今却扫除。
登多景楼分楼高天一握为韵得一字楼非旧址惟东面可眺三隅暗甚时方改作榜称米元章书盖伪也语寺僧当易之
周孚（宋代）

往时百仞山，丹楼丽朝日。江天富佳致，收揽不遗一。

匆匆熙丰事，电往那可诘。故基谁为徙，胜槩从此失。

如窥一面网，反随三凌室。幽怀郁尘雾，老眼暗髹漆。

虽云一牛鸣，每至辄悔出。使君改筑意，正欲名称实。

丁丁斤斧功，趁此玄月毕。扁榜照华榱，仍须此翁笔。
发舟青神县
姚燧（元代）

青神开百丈，江岸转荒凉。薜荔缘松起，蒹葭并竹长。

深披豺虎径，毒犯虺蛇乡。何莫非王事，牵夫可惋伤。
依韵和原甫新置盆池种莲花菖蒲养小鱼数十头
梅尧臣（宋代）

瓦盆贮斗斛，何必问尺寻。
菖蒲未见花，莲子未见心。
小鲜不足烹，安用芎饵沉。
户庭虽云窄，江海趣已深。
袭香而玩芳，嘉宾会如林。
宁思千里游，鸣橹上清涔。
开东园路北至山脚因治路傍隙地杂植花草
陆游（宋代）

忆自南昌返故乡，移家来就镜湖凉。
鹤雏养得冲霄汉，松树看湖任栋梁。
手版永抛贫亦乐，肩舆时上老何妨。
平郊东望江城近，隐隐清笳送夕阳。
连日与王忠玉张全翁游西湖访北山清顺道潜二
苏轼（宋代）

北山非自高，千仞付我足。
西湖亦何有，万象生我目。
云深人在坞，风静响应谷。
与君皆无心，信步行看竹。
竹间逢诗鸣，眼色夺湖渌。
百篇成俯仰，二老相追逐。
故应千顷池，养此一双鹄。
山高路已断，亭小膝屡促。
夜寻三尺井，渴饮半瓯玉。
明朝闹丝管，寒食杂歌哭。
使君坐无聊，狂客来不速。
载酒有鸱夷，扣门非啄木。
浮蛆滟金碗，翠羽出华屋。
须臾便陈迹，觉梦那可续。
及君未渡江，过我勤秉烛。
一笑换人爵，百年终鬼录。
胡枢密生辰 其三
仲并（宋代）

往岁声驰淮海滨，曾歌紫绶照青春。光华万里古无辈，献纳三朝国有人。

剩约横山供胜事，细凭芳醑寿斯辰。百年黄閤身犹健，重看归来一幅巾。
天台石梁
赵清源（宋代）

何处觅灵踪，天台第一峰。
云深唯见寺，夜静忽闻钟。
卓锡随飞鹤，谈玄起蛰龙。
石桥如有约，跨月坐从容。
冰玉堂
林庚（宋代）

柳凹放出一山来，堂闯秋壶恰剪裁。
门冷和他公事少，吟清添剪宦情灰。
非无景物皆天与，只许梅花带雪开。
泉石相辉忻自赏，不知省得几尘埃。
粹老召饮滕王阁遂所徐亭泛舟戏呈粹老
彭汝砺（宋代）

溪山高下绿参差，终日清风慰所思。何不并携安石妓，却须一所习家池。

桐孙转影随朱槛，莲子吹香入酒卮。晓色江湖秋更好，微云恰值雨来时。
次韵长沙郑监庙公选
曹彦约（宋代）

已废诗坛罢酒兵，更无馀力敌分阴。
两章句好惊霏悄，千里神交信断金。
如弈棋然随手著，效颦戾亦撚须吟。
不图病客甘投老，敢与诗人作赏音。
送熊廷振之楚藩
何景明（明代）

燕京春色花太半，豫州杨柳风吹断。南雁新冲汝雪来，北车久待河水泮。

与君结绶俱明时，送君执手如前期。丈夫勋业岂必少，四十遭逢犹不迟。

即今君身更磊落，义气如山谁可夺。同榜衣冠照乡里，十年名位登方岳。

帝城朝开罗旆旌，欲发未发明星明。麒麟献纳遥相忆，江汉风流须此行。
寄惠椿亭侍郎 其八
福康安（清代）

句写相思附尺函，殷勤遣使迓征骖。兰山未把平原酒，先抵西窗一夕谭。
与王二十一员外涯游昭成寺
孟郊（唐代）

洛友寂寂约，省骑霏霏尘。游僧步晚磬，话茗含芳春。

瑶策冰入手，粉壁画莹神。赪廓芙蓉霁，碧殿琉璃匀。

玄讲岛岳尽，渊咏文字新。屡笑寒竹宴，况接青云宾。

顾惭馀眷下，衰瘵婴残身。
临江仙（中秋夜雨次石敦夫韵）
姚述尧（宋代）

万石家声夸第一，清材更美姿容。笑谭落落与谁同。烟分丹篆容，香泛小槽红。|<石云：“窥檐蟾影白，照坐烛花红。”>|

准拟中秋圆月好，暮云忽翳晴空。共将清致敌西风。举头连玉兔，乘兴沃金钟。
赠凤林院海月师
汪炎昶（宋代）

早已逃俗类，从今朝始清绝。
皎皎不可侵，如看海□月。
新荷叶
赵彦端（宋代）

雨细梅黄，去年双燕还归。多少繁红，尽随蝶舞蜂飞。阴浓绿暗，正麦秋、犹衣罗衣。香凝沈水，雅宜帘幕重围。

绣扇仍携。花枝尘染芳菲。遥想当时，故交往往人非。天涯再见，悦情话、景仰清徽。可人怀抱，晚期莲社相依。
鸥渚偶成二首 其二
张镃（宋代）

去去西南绿筱湾，折旋遵渚又飞还。轻拳击水纤鳞起，滴沥波明一带间。
即觉庵子中居士来访妙峰之西既去作六言五首
释正觉（宋代）

梦晓寒松挂月，心秋古井含津。
至道百家合辙，同风千里成邻。
三和二首
刘克庄（宋代）

主圣时清万宇春，禽鱼花草各怀新。
如何丹凤楼中手，未作金鸡竿下人。
家有宁馨堪跨灶，囊无阿堵可通神。
客谈江北狼烟息，暂展双眉不用颦。
送朔方何侍郎
宋之问（唐代）

闻道云中使，乘骢往复还。河兵守阳月，塞虏失阴山。

拜职尝随骠，铭功不让班。旋闻受降日，歌舞入萧关。
曹伯玉驾部相会於姑孰既别得书及诗因以拙句
郑獬（宋代）

东风绰约过前溪，碧草纤纤苦未齐。
春到好花随处有，醉来佳客不相携。
高眠未博黄金印，秀句如镌白玉圭。
倒指驿程今甚处，画船应过楚江西。
留春
吴洞明（宋代）

柴门深闭莫嫌猜，为怕春归不敢开。
几树好花风{左扌右弃}去，一池新水雨添来。
冥搜秀色增诗料，款挹晴光入酒杯。
试问东君来复去，何如休去且徘徊。
王侍郎挽辞二首
苏颂（宋代）

四纪文章老，三朝侍从贤。
安车初就第，华发未垂颠。
道卷留藩翰，才豪付简编。
风流一朝尽，士类共潸然。
黄州山行见竹
韩日缵（明代）

颇惬山行意，仍馀看竹情。峰盘之字径，樱有此君名。

色带晴岚翠，声兼石濑清。经过莫问主，懒性厌逢迎。
踏莎行·雪似梅花
吕本中（宋代）

雪似梅花，梅花似雪。似和不似都奇绝。恼人风味阿谁知？请君问取南楼月。
记得去年，探梅时节。老来旧事无人说。为谁醉倒为谁醒？到今犹恨轻离别。
凤凰台上忆吹箫 中秋
高濂（明代）

满月悬珠，轻云飘绮，苍山烟树横秋。向空中楼阁，高揭帘钩。

臂湿夜深玉露，笑声欢、人醉金瓯。逢时候，杯盘清夜，歌舞红楼。

堪酬。阴晴不定，见几番今夕，雾卷云收。喜对此佳景，且豁双眸。

猛忆彩鸾何处，便教人、兜地生愁。几时得，月圆人共，学凤凰游。
瑶台顶 其六 司马断碑
王翰（唐代）

事业堂堂三代前，可怜碑石几多传。眉山手墨已无半，哲庙宸书仅得全。

荒冢雨馀生直棘，杏园春晚少啼鹃。江南君到逢司马，为问渠孙若个贤。
次韵幽居
卫宗武（宋代）

柴荆长日闭，一径窈而深。
花竹四时趣，简编千古心。
户庭无俗驾，风月入骚吟。
种秫多为酒，客来须共斟。
嫠答媒
胡次焱（宋代）

嫠答媒，妾自怜。妾家贫如洗，妾貌妆不妍。中年方择配，幸逢夫貌贤。

蓝桥疑仙会，红叶开良缘。俯以奉箕帚，仰焉供豆笾。

粤从定六礼，稳图偕百年。讵疑有家愿，倏罹中道捐。

城崩哭呦呦，竹斑泪溅溅。空房照明月，幽陇凄寒烟。

禽鸟喧墓门，魄降魂翩翩。蛜蝛满窗户，心结目涓涓。

寮室昔华屋，埋玉今荒阡。恨不即同穴，何忍续断弦。

翻思合𢀿初，参透老婆禅。如鱼水游泳，如茑萝缠绵。

奈何生死阔，泛泛水中船。绸缪为夫妇，反覆如市廛。

徒贻杨华丑，宁免柳絮颠。妾颇亲笔砚，亦尝阅简编。

女不践二庭，妇不再移天。陶婴寡鹄吟，卫妻孤燕篇。

或刑耳自誓，或断发自全。或劓鼻偃蹇，或毁面迍邅。

吾足幸可刖，吾臂不可牵。卓卓节操立，表表凤孤鶱。

藐兹未亡人，有意奉周全。媒虽悯妾寡，媒适重妾愆。

妾命春叶薄，妾心顽石坚。栖栖谋尺布，岂不羡罽毡。

皇皇图斗粟，岂不思荤膻。胝手任舂汲，孰与奴婢千。

鞠躬跧衡茅，孰与疏绮便。枯荄欣回春，缺月喜再圆。

世谁不乐此，妾意独不然。理义自有闲，物欲常无厌。

三少秽难洗，五嫁丑莫镌。浮荣瞥似电，遗臭流如川。

媒言颇喋喋，媒意遽拳拳。之死矢靡他，斯言当真诠。

文姬殊妖媚，易安亦婵娟。失身再事人，彤管无取焉。

节义日以颓，文章何足诠。王母有差事，青鸟信频传。

毋乃堕人欲，反以污天仙。嫦娥岂不嫁，空抱老金蟾。

所以广寒宫，万古清鉴悬。宁贫任劳鹿，宁贱受磨研。

宁冻如寒蝇，宁饿如饥鸢。终不以快乐，而易此忧煎。

井底水不波，山头石不迁。再拜谢媒妁，归来双泪涟。

十袭藏破镜，他年会黄泉。
览杜牧洛阳重见故事 其一
黄裳（宋代）

别来重见最伤神，能问朋游故与新。岂谓紫玄翁有语，悲欢今已是唐人。
七十八咏六言十首
刘克庄（宋代）

早退似见几者，晚缪可追悔哉。
已戴华阳巾去，肯扶灵寿杖来。
寿英义伯阮季友
张煌言（明代）

蟠桃坞上小阳春，饮至筵开介寿频；共识天台前度阮，还知灵岳又生申。

王恩玄发承三锡，将略丹心动八闽。笑我尚为笼鸽客，相期何日捧龙鳞？
八声甘州 寒窗夜坐，有怀琴如姑母
陆蓉佩（清代）

对银釭耿耿夜窗虚，卷帘月初来。正霜花飘堕，新寒料峭，炉篆来灰。

无限萧疏景物，顾影独徘徊。回首乡关恨，扫更难开。

小倚阑干闲自，弄数枝瘦影，开到寒梅。叹频年羁旅，寥落亦堪哀。

听征鸿、一行过尽，盼音书、几度费疑猜。怎知我、此时情绪，一例愁堆。
渔父乐
徐积（宋代）

水曲山隈四五家。夕阳烟火隔芦花。渔唱歇，醉眠斜。纶竿蓑笠是生涯。
青玉案三首 其二
高士奇（清代）

晴阳媚月春花粲，差堪比、君词翰。第二泉边三径远。

青丝络马，紫烟笼袖，肯为蓬蒿恋。

子虚定有同时羡，笔露文澜惊扑面。十二碧栏游已遍。

红亭词句，翠鬟歌曲，且把清樽劝。
山阳阻浅
秦观（宋代）

一日行一尺，十日行一丈。
岂不叹淹留，所幸无波浪。
悲风动深夜，原野眇林爽。
青天行蟾蜍，枯水转魍魉。
此时蓬茅下，去心剧於痒。
弃置勿复论，通塞如反掌。
柳枝词十三首 其一
司马光（宋代）

烟满上林春未归，三三两两雪花飞。柳条别得东皇意，映堤拂水已依依。
送张端明赴召
周必大（宋代）

曾以诗书化蜀人，更恢文教大江垠。
诸生亦有如何武，争咏三章转上闻。
送王吉州宣子舍人，和明州二首
杨万里（宋代）

碧海翻词笔，清霜逼谊风。
不应盛名下，未著玉堂中。
剩欲公留此，其如帝望公。
从今摩病眼，看到火城红。
晚至白马寺登毗卢阁望洛阳安国禅院
谢榛（明代）

雪晴山阁冷侵衣，西望平林暮鸟归。鹫岭云霞空里色，洛城金界共馀晖。
次山房韵古意四首
何梦桂（宋代）

牵牛饮天河，河水清可挹。
天孙抚机杼，终日不成织。
相望空寤言，无人谅心迹。
人生窘良会，百年倏朝夕。
朝夕不可期，来世固罔极。
无金铸钟子，鼓瑟逝安适。
帝子伫不来，采芳翳庭实。
悠悠万古心，挽仰三叹息。
独游上方三首 其三
邓云霄（明代）

长日风林坐玉壶，凭栏千里散平芜。扁舟湖上今能否，匹练吴门问有无。

缥渺野心凫共远，凭陵侠骨剑同孤。休誇作赋登高者，元是高阳旧酒徒。
江湖伟观
黄庚（元代）

环峙山川秀气钟，人烟楼阁郁重重。潮生潮落东西浙，云去云来南北峰。

海曙扶桑红影湿，堤春杨柳绿阴浓。子胥已远岳侯死，斗柄聊洗磊块胸。
神女•书高唐赋后
沈谦（清代）

草香竹暗巫山曙。记宸游、空凝伫。疏疏雨自何来，霭霭云无处所。

此日登台，当年荐枕，闻道佳期在朝暮。怎想像梦里、姚姬不管，深宫细腰苦。

侍臣宋玉偏能赋。动淫思、牵愁绪。岂知惆怅中宵，赢得悲哀万古。

浪说神人，鸣鸾易返，又逢薄怒。今但有、杜宇啼红，花落高唐路。
八声甘州（中秋小集无月）
李曾伯（宋代）

问孀娥、僝僽厌看人，唯复厌人看。正凉宵准拟，招延素魄，慰藉苍颜。廉纤梧桐细雨，吹彻玉箫寒。仿佛山河影，只在云端。

又似去年今夕，枉教人惆怅，立尽阑干。想菱花尘匣，憔悴女乘鸾。恨无从、一登天柱，约宾朋、随分荐清欢。持杯祝，老蟾无恙，留待明年。
十尾神龟寿人
徐庸（明代）

龟为四灵一，玉色体抱玄。甲类寔推长，十尾逾千年。

禹昔治洪水，嘉运启自天。洛水负书出，阴阳备其传。

至宝数存九，神功孰敢先。至今衍生息，质同金石坚。

王君遇初度，捧献登华筵。愿言致永寿，侑之以诗篇。
题招提院静照堂
闻人安寿（宋代）

名蓝小隐惬高情，雅构堂深豁眼明。
万虑平时身可外，一轩安处道初生。
花萦宝砌当春盛，香满金炉入座清。
复有高人乘兴至，为题佳句遍雕甍。
善长命作岁除日立春
朱弁（宋代）

土牛巳着劝农鞭，苇索仍专捕鬼权。且喜春盘兼守岁，莫嗟腊酒易经年。

东风渐入江梅梦，朔雪犹迷塞柳天。元会明朝定何处，羁臣挥泪节旄前。
次韵文仲元日登巽亭 其二
邹浩（宋代）

刺字漫来得古城，柳枝桃叶入春情。人间久迟东君到，独子相投盖始倾。
题昭君出塞图
张渥（元代）

黄沙漫海燕云高，燕山雪冻春不毛。胡雏生长狞如枭，毡处肉食胆气豪。

角弓羽箭花纹刀，踊跃快马腾飞猱。玄旗树日惊霜飙，云是使者来汉朝。

汉宫佳人颜色娇，蛾眉憔悴发无膏。手挥琵琶响檀槽，声声呜咽写郁陶。

穹庐不暖乡梦劳，边月长照非良宵。天寒赐著灰色貂，双壶滟滟倾蒲桃。

金门玉殿心旌摇，长安烟水空迢遥。群胡蹋歌嗾犬獒，自怜耳绝闻箫韶。

画工受赂死莫逃，笔底妍丑移分毫。掖廷旧好恩不交，在胡虽恨宠可要。

宁胡计失令胡骄，干戈万里遗腥臊。庙堂老将蜀锦袍，玉帐坐爵摩赤旄。

兜离碧眼满近郊，凤凰之穴蟠蛇蛟。北风动地吹黄茅，独留青冢狐狸号，流魂千载谁能招？

呜呼，流魂千载谁能招。
题师岩卿蒲中八咏 其一 蒲津晚渡
陈庚（宋代）

中条山色照黄河，竞渡行人晚更多。城上危楼倚霄汉，凭栏有客正悲歌。
雨中留宿息耘轩话旧
德祥（元代）

宿雨青林里，春灯白发前。老交无几几，别话有千千。

坐久情生草，听多梦入船。直须开酒律，相醉尽馀年。
闲居贫活计
白居易（唐代）

冠盖闲居少，箪瓢陋巷深。称家开户牖，量力置园林。

俭薄身都惯，营为力不任。饥烹一斤肉，暖卧两重衾。

尊有陶潜酒，囊无陆贾金。莫嫌贫活计，更富即劳心。
发海陵
文天祥（宋代）

自海陵来向海安，分明如渡鬼门关。
若将九折回车看，倦鸟何年可得还。
重答
黄庭坚（宋代）

莫怪东墙掷果频，沈郎眉宇正青春。
自言多病腰围减，依旧琼林照映人。
句
释善昭（宋代）

三玄开正道，一句破邪宗。
三月三日雨作遣闷十绝句 其九
杨万里（宋代）

报答春光酒一卮，贫中无酒著春欺。作诗细与东风道，未必东风肯要诗。
宫词十首 其七
卢秉（宋代）

沉沉雨过宫槐绿，寂寂春残辇路香。细想人间无此景，夜来魂梦到昭阳。
扈跸词三十二首 其十七 晓过御茶房
陆深（明代）

扎下行厨按四方，嫩黄帏幕下金床。太阳出海高三丈，照见流苏五色光。
题君子亭
廖行之（宋代）

疏池种琼瑶，筑屋看云锦。
爱渠花种贤，佳处心自领。
我爱池中花，花中有君子。
相看亭上人，其人亦如是。
朱凤行
杜甫（唐代）

君不见潇湘之山衡山高，山巅朱凤声嗷嗷。

侧身长顾求其群，朱垂口噤心甚劳。下愍百鸟在罗网，

黄雀最小犹难逃。愿分竹实及蝼蚁，尽使鸱枭相怒号。
隔浦莲近（黄钟商泊长桥过重午）
吴文英（宋代）

榴花依旧照眼。愁褪红丝腕。梦绕烟江路，汀菰绿薰风晚。年少惊送远。吴蚕老、恨绪萦抽茧。旅情懒。扁舟系处，青帘浊酒须换。

一番重午，旋买香蒲浮盏。新月湖光荡素练。人散。红衣香在南岸。
诵经
陆蕙芬（清代）

盥手焚香散篆烟，解冤释劫诵诸天。尘缘久与飞灰尽，惟有冰心一片坚。
将进酒·将进酒
徐祯卿（明代）

将进酒，乘杜康。
大白砗磲为罂锦，作幂燕京字琥珀。
朱缗三千酒一石，君呼六博我当掷。
盘中好采颜如花，鸳鸯分翅真可夸。
壶边小姬拔汉帜，壮士失色徒喧哗。
拉君髯，劝君酒，人间得失那复有。
男儿运命未亨嘉，张良空槌博浪沙。
秦皇按剑搜草泽，竖子来为下邳客。
一朝崛起佐沛公，身骑苍龙被赤舄。
灭秦蹙项在掌间，始知桥边老人是黄石。
狂风吹沙涨黑天，天山雪片落酒筵。
锦屏绣幕不觉暖，齐讴赵舞绕膝前。
人生遇酒且快饮，当场为乐须少年，何用窘束坐自煎。
阳春岂发断蓬草，白日不照黄垆泉。
君不见刘伶好酒无日醒，幕天席地身冥冥。
其妻劝止之，举觞向天白，妇人之言不足听。
又不见汉朝公孙称巨公，脱粟不舂为固穷。
规行矩步自衒世，不若为虱处裈中。
丈夫所贵岂穷苦，千载倜傥流英风。
人言徐卿是痴儿，袖中吴钩何用为。
长安市上歌击筑，坐客知谁高渐离。
我醉且倒黄金罍，世人笑我驩糟而扬醨。
吁嗟！屈原何清，渔父何卑。
鲁连乃蹈东海死，梅福脱帽青门枝。
明朝走马报仇去，襄子桥边人岂知。
喜雪
袁说友（宋代）

玉龙方急战寒声，满阵江风雪作茵。
准拟丰年须造物，编排佳境付诗人。
莫辞樽酒偏劳劝，更喜江梅欲鬭新。
愧我为州无善状，杨花何事已先春。
春雪
张鸿（唐代）

重城犹自雪纷纷，匝地浓阴不可分。轻薄因风随舞絮，迷离蔽日胜浮云。

争春梅柳都无色，画粉楼台自策勋。毕竟寒威能几曰，隔林红已逗斜曛。
题嘉陵驿
张蠙（唐代）

嘉陵路恶石和泥，行到长亭日已西。

独倚阑干正惆怅，海棠花里鹧鸪啼。
师永锡家青神喜红花堰兴作诗因次韵
晁公溯（宋代）

终岁辛勤农在野，边头亦闻军茇舍。
指挥郡县催挽输，兼作苇茇收{上厭下木}柘。
诸将但思弧矢利，教我力耕谁暇议。
兵多食少将奈何，请君往问司徒锐。
秦人凿渠开陌阡，从临关东常晏然。
当时列国岂知此，楚王内府藏三钱。
何须飞来黄鹄语，吾已得于褐之父。
红花堰废今百年，不复秋成颂多稌。
君看初未作此陂，夏无暑雨民怨咨。
锸声殆合桑林舞，千夫斸荒汗如雨。
道旁笑指堰复兴，他日饱食勿忘今。
船子赞
释师体（宋代）

孤踪短艇寓江滨，眼盖乾坤彻骨贫。
接了夹山钻入水，至今恩怨不曾分。
横翠亭书怀
释绍嵩（宋代）

小葺茅茨紫翠间，门当宫道不曾关。
剪裁风月聊堪醉，奔走尘寰出老颜。
半局残棋消白昼，十年归梦满青山。
江城今可徘徊处，莫怪频频此往还。
送王补之行风忽作因题四句於舟中
王安石（宋代）

淮口西风急，君行定几时。
故应今夜月，未便照相思。
半生行
郑琰（明代）

刺促复刺促，哀歌不成曲。
试听征人歌一声，切切乌乌泪相续。
吾祖卜地三山麓，世业繁华称鼎族。
七叶盛文儒，八代承章服。
仙郎群从十三魁，司寇诸昆十一牧。
青蚨无贯润高门，白蠹有编堆破屋。
我家凤池东复东，我生白晢炯双瞳。
九岁气食牛，十岁工雕虫。
十二容华推宋玉，十三词藻学扬雄。
春早姣童初奠雁，秋来快婿已乘龙。
自怜妾发初覆额，自信君才非落魄。
乳燕双栖合卺钗，文鸳并著交欢舄。
定情为雨更为云，燕婉春朝复秋夕。
百和香薰翡翠衾，九微灯照芙蓉席。
桃叶须臾野茧黄，草根倏忽哀萤碧。
哀萤野茧两悠悠，玉粉香胭不少留。
珠箔尘迷羞拂镜，雕梁泥落怅登楼。
石榴裙暗鬼何处，金错刀斑泪不收。
乌影打霜啼滑滑，鬼灯吹雨夜啾啾。
管停孤凤难成调，弦到离鸾只听愁。
孤凤离鸾颜色故，春鸿社燕流年度。
一旦飘零委逝波，五年骨肉同朝露。
仰首悲旻天，俯首看墟墓。
雨余寒蝶泣虚堂，日暮饥鼯啮庭树。
吊影摧心肝，风云乖所遇。
洛阳季子更无锥，蜀道长卿空有赋。
结得韦郎再世缘，续将秦女已离弦。
双雌绣出茱萸枕，四牡迎来琥珀鞯。
凉月更寻巫峡梦，落花重泛武陵船。
青云无媒日复日，白发有根年复年。
丈夫壮志已如许，不愿低头守儿女。
长歌问天天为愁，出门拔剑驱车去。
游子空悲枥上驹，畸人宁效仓中鼠。
不草治安趋帝阙，便斩楼兰献当宁。
匹马辞家客路尘，马头明月几回新。
昭王台下犹怀古，督亢亭前早问津。
年比士龙初入洛，才如五羖便归秦。
云边幹鹊联青琐，日下鹓鸾拜紫宸。
词客尽叨三馆禄，酒人争买九衢春。
泥涂不复知鸿宝，草莽无缘问小臣。
青草霸图宁买骨，白衣祖道未归轮。
卢龙戍老千牛卫，涿鹿天空万骑屯。
献策马周终不达，干时曲逆莫辞贫。
莺迁苑路如随马，燕掠宫墙不见人。
蟋蟀啼来惟闭户，蘼芜多处正沾巾。
蟋蟀蘼芜生又灭，感遇伤时兼恨别。
凄凄岁暮望眼枯，绵绵远道中肠结。
老奴夜号衣裳单，瘦马昼眠刍粟竭。
炙砚不融指如堕，暖罩无权面欲裂。
绣虎含毫业似掾，神龙出匣终非铁。
鱼困渧涔目是珠，骥服盐车汗成血。
以兹感叹岁华更，又逐征夫更北征。
天划故关无雁度，云连衰草断人行。
元戎尽锡飞鱼服，黠虏皆坚市马盟。
虎帐晓愁沙碛雨，龙荒暮惨浊河声。
黄花较猎安西卒，玄菟高烽海北营。
雪卷牙旗朝草檄，月高铃阁夜谈兵。
射雕原上云初净，散马回中草渐平。
叠鼓椎牛威远堡，登陴飨士受降城。
髑髅天黑呼群泣，磷火秋深逐队明。
从古请缨非浪子，由来谈剑属书生。
书生任侠空驰逐，荡子从军非碌碌。
前年灵武全军覆，昨日辽阳新鬼哭。
惟闻螭陛发边糇，不见虎头飞食肉。
腰间宝刀悔未试，箧里阴符懒将读。
黑貂尽敝卧牛衣，白龙不遇空鱼服。
几年沧海变桑田，何日阳春回黍谷。
万事升沉笑棘猴，一朝得失同蕉鹿。
著书无计学虞卿，去国有袍怜范叔。
虞卿双璧委蒿莱，范叔一寒如此哉。
岁岁白扉题凤字，年年华发困龙堆。
笛中杨柳愁难写，曲里关山恨未裁。
漠漠秋烟生笔冢，萋萋春草上琴台。
冰因腹冷终难解，木为心坚更不灰。
万里桥边题柱过，一丸关外弃襦回。
萧萧陇树萧萧泪，续续胡笳续续悲。
白眼风尘羞故土，汴水漳河复东鲁。
邺下荒台鸟雀悲，灵光废殿牛羊聚。
龟蒙山势到平原，马颊河声通覆釜。
逆旅谁怜似楚囚，羁人翻笑为秦虏。
长淮东下且停桡，五两邗江廿四桥。
瓜步北来犹有渡，广陵南去不通潮。
石头波浪连三楚，京口帆樯问六朝。
柳带尽将牵别思，榆钱都把买宫腰。
风风雨雨千重恨，燕燕莺莺百倍娇。
莺莺若有情，燕燕还多态。
过马或遗鞭，逢郎应解佩。
采莲若尝莲子心，摘菱莫笑菱花背。
词赋客如云，风流花作队。
买棹发吴讴，对酒论兴废。
苏小门前粉黛销，西施苑内琉璃碎。
垂杨十里万条斜，珠勒罗衣问狭邪。
夜月家家寒食酒，春风处处断肠花。
王孙客路愁芳草，游女深闺正破瓜。
眉翠新妆月颜朱，欲衬霞檀口半遮。
歌宛转玉纤，无力送琵琶。
琵琶声已变，宛转歌初啭。
万古钟情不似崔，一夜离魂应比倩。
愿作蚕上丝，缠绵同一线。
愿作鸾边镜，团圞同一面。
镜将比侬貌，持来岁岁光。
线将比郎意，牵来缕缕长。
羞看倚门笑，焚却舞衣裳。
君才学鹦鹉，妾愿学鸳鸯。
怀书去国无人识，卖剑移家非故乡。
鄣岭千重高似掌，丰溪百转曲如肠。
亲知隔绝疑天远，桂玉艰难恐岁荒。
雏出凤巢皆有彩，驹名骥子定称良。
甫因潦倒留夔府，白也漂零困夜郎。
世路乱山多坎坷，人情衰草易凄凉。
已拚涸水资蛟蛰，亦有卑栖侮凤凰。
宁不感恩终按剑，岂无知己但空囊。
严霜摵摵啼征雁，小雨潇潇泣夜蒐。
此时思妇肠堪断，此际空闺坐愁叹。
君边青镜风光好，妾处红颜岁华晏。
尺素寥寥双鲤迟，明河耿耿三星烂。
海上云生归梦悬，溪南草长春思乱。
一年一度燕都归，飞去飞来云不散。
金鸭灰寒宝篆销，玉鱼帐冷银屏暗。
鹈渼何心春去留，杜鹃无主花羞看。
人知妾有夫，弃妾不如无。
秋荷捧朝露，难将纫作明月珠。
秋林落晚霞，难将剪作红罗襦。
潮水尚遥犹有信，月圆虽好只须臾。
朅到死心难折，杨柳逢春眼不枯。
杨柳结深愁，菤发心怆。
乡国路悠悠，乡关云莽莽。
乡梦偏惊欹枕时，乡心怕到高楼上。
朅来乡语暂为欢，摇落乡园花不赏。
故里偏思乡信归，故山只送乡人往。
到门有客问沈沦，同调相怜意倍亲。
似我盘跚非故步，逢人巧笑效初颦。
巴渝九折终归海，越绝千峰尽向闽。
百感故人灯下泪，十年羁旅梦中身。
残冬对酒还今夕，除夜题诗又此辰。
忆昔题诗兼对酒，旧事谈来堪白首。
一半交知埋草根，几家池馆余衰柳。
碌碌生涯且莫悲，悠悠书剑今何有。
断鸿天远消息稀，少妇春寒别离久。
郎今莫怨山下山，妾处愿为口中口。
闭门小隐是鸡栖，天马峰前歙水西。
菰米叶干秋水尽，木绵花落夕阳低。
河流湾到三三尽，云雨峰迷六六齐。
何处关山何处月，一行征雁一行啼。
归来兮采芑，家人兮色喜。
一围新竹凤池边，数亩荒田虎丘趾。
归来兮采薇，野人兮息机。
鳌峰台畔三椽屋，螺女江头一钓矶。
天高海阔路行难，一事无成泪不干。
为语妻孥休叹息，笔花犹在剑光寒。
袁州化成岩李卫公谪居之地
戴复古（宋代）

一岩端坐挹千峰，三两亭台胜概中。
江水骤生连夜雨，松声吹下半天风。
因思世故吾头白，独步林皋夕照红。
欲吐草茅忧国志，谁能唤起赞皇公。
又次子椿同君俞三诗 其一
李之仪（宋代）

倦途回首已无牛，独向田间涉早秋。倚仗固知同失马，攀援犹恐昧操舟。

渐逢陌上相推醉，尚有空中未下鸥。可是道边无葬地，肯将身世曲如钩。
依韵和刘比部留别
梅尧臣（宋代）

春云已泊帘，浓淡半晴天。
沙草微抽绿，林枝远带烟。
况兹逢晚景，那更送归船。
苦酒聊为酌，无劳辨圣贤。
次韵择之进贤道中漫成五首 其四
朱熹（宋代）

谁作窗间拥鼻声，更哦乐府短歌行。从教永夜清无寐，只恐晨鸡不肯鸣。
句
麹信陵（唐代）

台笠冒山雨，渚田耕荇花。（见《石林燕语》）。
玲珑四犯•招梦用前韵 其一
彭孙遹（清代）

好梦谁同，有皓齿丹唇，人儿绝少。媚寝思香，远胜却邯郓道。

一声砌竹惊回，正月影、空床初到。拟欲赋、夜来神遇，荐枕在朝云庙。

缠绵一似春蚕死，向雪茧、窝中萦抱。乍可是云轻雨薄，未透相思窍。

嘱付惜春御史，领风月，让伊清要。把莺声燕语，安排莫使，幽欢惊觉。
别杨颖士、卢克柔、殷尧藩
白居易（唐代）

倦鸟暮归林，浮云晴归山。独有行路子，悠悠不知还。

人生苦营营，终日群动间。所务虽不同，同归于不闲。

扁舟来楚乡，匹马往秦关。离忧绕心曲，宛转如循环。

且持一杯酒，聊以开愁颜。
行住坐卧三十二颂
释印肃（宋代）

普目不拘开合眼，意光何必待天明。
众人未起我周布，行益资他腹自膨。
周评事母墓有横塘烟霭之景邀余赋
张泰（明代）

陇外横塘带曲堤，春深烟霭正凄迷。浮林晓入寒松湿，到野晴和碧草齐。

远水长云悲鹤去，空山易暝乳乌啼。花舆几度游魂在，肠断蘋香浦日西。
答昌鹤庭 其二
灵照（清代）

耻学乡贤梅市卒，懒随丹士葛仙翁。爱佳山水来名郡，称老苾刍作寓公。

贪懒谋新符俗谚，度生术乏负宗风。斋鱼粥鼓还朝夕，惭与当年窃禄同。
南乡子 原误作行香子
谭处端（元代）

交泰一声雷。迸出灵光万道辉。尤遇迅雷重脱壳，幽微。

射出金光透顶飞。

一性赴瑶池，得与丹阳相从随。显现长真真妙理，无为。

出涌阳神独自归。
点绛唇 题画
李素（冰心）（清代）

巧样妆成，风流微醉珊珊步。回头一顾。只恐金钗堕。

瘦尽腰肢，背地将愁诉。何缘故。花前不坐。立得鞋儿破。
伯顺以歙砚饷我因用前韵谢之并简亨老以助致师之请
赵鼎臣（宋代）

挟山超海吾岂能，章服裹之麋鹿惊。平生忍饥耕破砚，字画仅能通姓名。

自传同舍有和璧，未敢攫取先以声。耿侯闻之顾且笑，弃掷不啻鸿毛轻。

我穷正坐毛颖误，恋著翰墨天所刑。少不如人今老矣，笔阵欲合阴借兵。

何郎持重欲困我，坚壁不闻刁斗鸣。明朝一阵气已了，大将旗鼓居吾营。